**Шта је вокабулар?**

Вокабулар се састоји из низа речи, фраза и термина, чија значења су нам позната и умемо њима да се користимо. Као академски грађани и образовани људи неопходно да поседујемо и служимо се што ширим и квалитетнијим вокабуларом, било то на матерњем језику, или страном који учимо. Елоквенција и шарм се веома цене, па зашто да уз то не потпуните слику о себи са „великим речником“? Увек је похвално правилно се изражавати, а уколико имате богат вокабулар, остављаћете још бољи утисак о себи.

Зашто вокабулар треба ширити?

Како бисмо били у стању да јасније и разговетније причамо и пишемо, а уз то људи ће нас боље разумети. Ако проширимо наш речник, саговорници, а и ми сами, ћемо стећи утисак да смо интелигентији и паметнији. Поред тога, учење нових речи је забавно, можете себе изазвати да сваки дан научите неколико нових речи и то ће вас учинити испуњенијим.

 **Најлакши начини да проширите речник:**

 1. Читајте, читајте и само читајте

 Читање је најважнија активност када се ради о упијању нових информација па тако и речи. Најбоље би било да читамо приповетке, новеле или класичну литературу, али такође и магазине и новинске чланке, како бисмо били што изложенији различитим врстама текстова и различитом тематиком. Уколико наиђемо на непознате речи или речи које смо сретали али нисмо сигурни шта оне значе, веома је важно да значење и употребу тих речи пронађемо у речнику или на интернету и тако их запамтимо. На пример, уколико читамо спортски магазин и сусретнемо се са речју бекхенд, потражимо њено значење и тако употпуњујемо наш вокабулар. Такође, пре него што се „обратимо“ речнику или интернету за помоћ, битно је да покушамо да из контекста, односно значења, реченице извучемо значење речи. На тај начин, не развијамо само вокабулар већ и когнитивне процесе у мозгу. Ако нисте љубитељ књига или читања, истина је да се теже налазе нове речи за учење. Увек их можете пронаћи на интернету или речнику, али се кроз књиге и читање боље памти и повезује са осталим речима које већима имамо у свом фонду.

2. Увек имајте речник или интернет при руци

Када и наиђемо на реч или фраз коју не знамо, речник је наш најбољи пријатељ. Без обзира на то да ли се он налазио у штампаној форми или на интернету, увек је корисно погледати сва значења дате речи и тако пронађемо оно које се најбоље уклапа уз дату реченицу. Уз то, ако желите да продубите знање, препорука је и да се потраже речи сличног (синоними) и различитог ( антоними) значења.

 3. Користите дневник

Поред дневника читања који можете водити, за учење нових речи је најбоље је водити дневик. На пример: читате књигу и наиђете на неку фразу са којом се раније нисте сусретали, пронађете њено значење и запишете у неку свеску или роковник са датумом, како бисте пратили колико нових речи на дан учите. Такође је корисно бележити речи, да бисмо могли да се „вратимо“ на њих и подсетимо се њиховог значења. За организацију личног мини-речника препоручује се да се користи азбучни или абецедни редослед, као и у правом речнику, како бисте се боље снашли ако тражите одређену реч. Обавезно свако значење речи које пронађете запишите, а и уз то употребите реч у реченици, јер ако је повежете са значењем већа је вероватнића да ћете је дуже и боље упамтити.

4. Поставите себи циљ

Свако се осећа испуњеније и срећније када испуни одрежени циљ. Ако желите да проширите вокабулар, поставите себи за задатак да на дневном нивоу пронађете две до три речи које ћете запамтити. Водите дневник нових речи или их беежите на листе. На крају месеца запишите нове речи на картице и покушајте да се присетите њиховог значења. Корисно је ако се крене постепено, од „лакших“ речи ка сложенијим. За лакше речи се сматрају оне које се лако визуелизују, односно, конкретне речи, чије значење можемо да повежемо са одређеном сликом. (На пример: столица). Тежим речима се сматрају оне које имају апстрактиније значење и тешко се могу замислити (На пример: демократија).

5. Други језици

Уколико учите или знате више од једног језика, лакше ћете учити нове речи. Већина речи потиче из латинског или грчког језика, па враћајући се на те језике употпуњујемо наше знање и вокабулар. Такође, у сваком језику се налазе позајмљенице из других, па тако ако успете да повежете значење речи једног језика са речју другог језика које има исто значење, много брже ће се изградити лични речник.

6. Игре

Један од најзабавнијих начина за проширивање вокабулара су друштвене игре. Заједно се учи лакше, а у њима могу учествовати и старији и млађи. Укрштене речи, осмосмерке и сличне језичке мозгалице такође потпомажу при ширењу нашег вокабулара. „Реч на реч“, „Алиас“ или асоцијације су занимљиве за најмлађе и поред вокабулара и језика, развијају машту и когнитивне способности. При томе, можете питати пријатеља или члана породице да вам се прикључи у учењу нових речи, па се такмичити ко ће научити више.

7. Укључите се у разговор

Најједноставнији начин да чујете нове речи је ако разговарате са неким. Идеално би било да је ваш саговорник начитана особа, али и сленг и локализми су такође нове и корисне речи за вас. Немојте се стидети да уколико не разумете или не знате неку реч или фразу, коју је ваш саговорник употребио, питате. Самим тим, обоје учите и ширите ваша знања и искуства. Ако нисте у ситуацији да ту реч одмах запамтите или убележите, поновите је 5 пута на сваких сат времена и на тај начин ћете је скоро сигурно запамтити.

8. Вежба

Врло је важно да нове речи употребљавате у свакодневном говору како их не бисте заборавили. Било да је то писање или разговор, када год вам се укаже прилика, употребите научене речи.

Домаћи задатак: Након што сте прочитали све горе записано, размислите о свему, а онда прионите на посао. Ваш задатак је, драги моји шестаци, да:

1. напишете састав на тему **Колико је, по мом мишљењу, важно богађење речника**
2. напишете 10 вама нових речи са објашњењем

примери: глазба – музика

 урбан – градски

 руралан – сеоски

1. обратите пажњу на овај линк <https://www.youtube.com/watch?v=UuSdmNKfHPQ>